Informácia

z kontroly plnenia úloh z vybraných uznesení vlády SR súvisiacich so zabezpečovaním schváleného štátneho rozpočtu na rok 2001
    
 Kontrolu  vykonal Úrad vlády SR (ďalej ÚV SR) v súlade s uznesením vlády SR č.543/2001, ktorým bolo schválené „Zameranie kontrolnej činnosti Úradu vlády SR na          II. polrok 2001“. Vykonanie kontrolnej akcie súčasne nadväzovalo na uznesenie vlády SR          č. 274/2001, v ktorom vláda uložila vedúcemu ÚV SR predkladať v súlade s kompetenciami na rokovanie vlády informácie o plnení úloh  z uznesení vlády súvisiacich so zabezpečovaním  schváleného štátneho rozpočtu (ďalej ŠR SR) na rok 2001 v štvrťročnom termíne. 

Cieľom kontroly, ktorú ÚV SR vykonal v októbri 2001, bolo zistiť  vecné a časové plnenie úloh zameraných na zabezpečenie schváleného ŠR SR na rok 2001, pričom sa sústrediť na ekonomické prínosy plnenia úloh z uznesenia vlády, ktorých splatnosť bola         k 30.9.2001, vrátane plnenia opatrení vyplývajúcich z predchádzajúcej kontroly. 

Z úrovne ÚV SR bolo kontrolované plnenie úloh z vybraných uznesení vlády  v Ministerstve hospodárstva SR (ďalej MH SR), Ministerstve dopravy, pôšt a telekomunikácií SR (ďalej MDPT SR) Ministerstve zdravotníctva SR (ďalej MZ SR) a v Ministerstve školstva SR (ďalej MŠ SR). Zaradenie MH SR, MDPT SR, MZ  SR a MŠ SR  do priameho výkonu kontroly súviselo s ich činnosťou pri realizácii nosných ekonomických úloh, ktoré im vláda uložila plniť v stanovených termínoch. Obmedzené kapacity sekcie kontroly ÚV SR neumožnili vykonať kontrolu v zostávajúcich ministerstvách. Z tohoto dôvodu požiadal vedúci ÚV SR v súlade s kompetenciami vyplývajúcimi z § 14 ods. 1 zákona NR SR             č. 10/1996 Z.z. o kontrole v štátnej správe o spoluprácu ostatných  ministrov, ktorej predmetom bolo vypracovanie a predloženie záväznej informácie o plnení úloh z uznesení vlády  k zabezpečeniu ŠR SR na rok 2001, ktoré sa v sledovanom období realizovali v pôsobnosti: Ministerstva financií SR (ďalej  MF SR), Ministerstva práce, sociálnych vecí      a rodiny (ďalej MPSVR SR), Ministerstva životného prostredia SR (ďalej MŽP SR), Ministerstva pre správu a privatizáciu národného majetku SR (MSPNM SR), Ministerstva výstavby a regionálneho rozvoja (ďalej MVRR  SR), Ministerstva pôdohospodárstva SR (ďalej MP SR), Ministerstva kultúry SR (ďalej MK SR), Ministerstva vnútra SR (ďalej MV SR), Ministerstva zahraničných vecí SR (ďalej MZV SR),Ministerstva spravodlivosti SR (ďalej MS SR) a Ministerstva obrany SR (ďalej MO SR).

Súčasťou spolupráce bola požiadavka, aby do záväznej informácie bol zahrnutý odpočet plnenie úloh z pohľadu vyčíslenia ekonomických prínosov, ktoré boli dosiahnuté pri plnení konkrétnych opatrení prijatých na zabezpečenie plnenia schváleného ŠR SR na rok 2001 v pôsobnosti dotknutých rezortov.

Konkretizáciu uznesení vlády, ktoré boli predmetom kontroly a mali tvoriť obsah záväzných informácií, MF SR oznámilo ÚV SR nasledovne:

-	uznesenie vlády SR č. 346 zo 17.5.2000 k „Rozhodujúcim problémovým okruhom spracovania návrhu štátneho rozpočtu na rok 2001“.
-	uznesenie vlády SR č. 805 z 9.10.200 k „návrhu štátneho rozpočtu na rok 2001“,
-	uznesenie vlády SR č. 163 z 21.2.2001 k „Návrhu viazanie výdavkov  štátneho rozpočtu na rok 2001“,
-	uznesenie vlády SR č. 274 z 28.3.2001 k „Návrhu konkrétnych opatrení na neprekročenie výdavkov štátneho rozpočtu v rozpočtových kapitolách“,
-	uznesenie vlády SR č. 273 z 28.3.2001 k „Vyhláseniu o hospodárskej politike pre účely  Staff monitored program“.

V uvedených uzneseniach vláda prijala 142 úloh,  ktoré súviseli s prípravou štátneho rozpočtu na rok 2001 a s jeho zabezpečovaním v období do 30.9.2001 a priamo sa dotýkali jednotlivých ministerstiev. Z nich bolo 110 úloh termínovaných, 32 netermínovaných, resp. s priebežným termínom plnenia. Z uvedeného celkového počtu bolo k 30.9.2001 splatných    77 úloh, z ktorých u 33 úloh bola reálna možnosť ich zhodnotenia z hľadiska konkrétneho ekonomického prínosu, čo predstavuje 23,2% z celkového počtu prijatých úloh. 

Z odpočtov plnenia úloh z určených uznesení vlády, ktoré predložilo ÚV SR          11 ministerstiev ako záväzné informácie vyplynulo, že vo väčšine prípadov nebol z ich strany naplnený požadovaný zámer, týkajúci sa vyčíslenia ekonomických prínosov z realizácie opatrení prijatých na neprekročenie rozpočtových limitov schválených v ŠR SR na rok 2001. Tento zámer naplnilo len MPSVR SR vykázaním úspory v jeho kapitole vo výške 400 mil. Sk, ktorá sa dosiahla uplatnením novely zákona NR SR č. 193/1994 Z.z. a MZV SR, ktoré zvýšilo príjmovú časť rozpočtu o 25 mil. Sk, z finančných prostriedkov získaných z odpredaja majetku v správe rezortu v zmysle uznesenia vlády č. 844/2001.  Nadväzne nad rámec schváleného rozpočtu na rok 2001 rozšírilo sieť zastupiteľských úradov v Maďarskej republike so sídlom v Békečškej Čabe a v Malajzii so sídlom v Kuala Lumpur. Ďalšie ministerstva vyhodnotili ekonomický prínos z titulu viazania rozpočtových prostriedkov, ktoré bolo v roku 2001 vykonané uznesením vlády SR č. 163 z 21.2.2001 k „Návrhu na viazanie výdavkov rozpočtových kapitol“.

Predložené informácie súčasne všeobecne hodnotia plnenie uznesení vlády s konštatovaním neprekročenia stanovených záväzných ukazovateľov ŠR SR, pričom v podstate vychádzajú zo štvrťročných hlásení  o plnení uznesení vlády zasielaných ÚV SR. Z hodnotenia úloh z tohto pohľadu vyplýva, že ich ministerstvá vykazujú ako splnené. Napríklad z celkového počtu 1129 splatných úloh    k 30.6.2001 ministerstvá vyhodnotili       15 úloh ako nesplnené (1,3%), pričom žiadna nesplnená úloha  nevyplýva z uvedených uznesení vlády k zabezpečeniu ŠR SR na rok 2001.

A.	Výsledky kontroly plnenia opatrení

Na základe výsledkov kontroly vykonanej ÚV SR v MH SR, MDPT SR, MH SR v termíne od 9. do 31. júla 2001, prijali dotknuté ministerstvá (MH SR, MZ SR) spolu deväť opatrení na odstránenie zistených nedostatkov.

V pôsobnosti MH SR boli prijaté dve termínované opatrenia, ktoré boli splnené.     V MZ SR bolo prijatých sedem opatrení, z ktorých boli dve termínované opatrenia splnené, štyri opatrenia sa plnia priebežne a jedno opatrenia je splatné k 31.12.2001. 

B.	Výsledky kontroly plnenia úloh z vybraných uznesení vlády súvisiacich                   so zabezpečovaním schváleného štátneho rozpočtu na rok 2001 splatných                  k 30.9.2001

V súlade s programom kontroly, ÚV SR v rámci zákonných kompetencií vykonal priamu kontrolu vybraných úloh z určených uznesení vlády v MH SR, MDPT SR, MZ SR      a MŠ SR.

B.1. Uznesením vlády SR  č.346/2000 zo 17.5.2000 „K rozhodujúcim problémovým okruhom vypracovania návrh ŠR SR na rok 2001“ vláda uložila ministrovi hospodárstva, ministrovi dopravy, pôšt a telekomunikácií, ministrovi školstva         a ministrovi zdravotníctva (okrem iných subjektov)

	Úloha C.27.

identifikovať záväzky,  ktoré majú organizácie v ich pôsobnosti k podnikom, ktoré sa pripravujú na privatizáciu; v nadväznosti na túto identifikáciu navrhnúť spôsob riešenia a realizovať opatrenia na minimalizáciu negatívnych dôsledkov na štátny rozpočet.
Termín: do 30.6. 2000 a ďalej priebežne v roku 2001
			
Ministerstvo hospodárstva SR - priebežne aktualizovalo záväzky riadených organizácií v pôsobnosti rezortu voči Slovenskej pošte š.p. (SP, š.p.), Slovenským telekomunikáciám a.s. (ST a.s.) a Vodárňam       a kanalizáciám a.s. (VaK a.s.), ktoré sa v rokoch 2000 a 2001 pripravovali na privatizáciu. Organizácie v pôsobnosti MH SR – Transpetrol a.s., Západoslovenské energetické závody š.p., Východoslovenské energetické závody š.p. a Stredoslovenské energetické závody š.p. evidovali k 30.06.2001 záväzky            vo výške 7302,4 tis. Sk, z toho voči SP š.p. vo výške 5776,1 tis. Sk; ST a.s. vo výške 575,1 tis.  Sk a VaK a.s. vo výške 951,2 tis. Sk. V porovnaní s upravenou výškou záväzkov k 30.06.2000, bolo dosiahnuté zníženie týchto záväzkov o 445,2 tis. Sk. z toho voči SP š.p. o 255,1 tis. Sk; ST a.s. o 139,2 tis. Sk. a Vak a.s.  o 50, 9 tis. Sk. Tieto relatívne nízke a krátkodobé záväzky sú v lehote  splatnosti, preto rezort neprijal ďalšie osobitné opatrenia na ich minimalizáciu.

Ministerstvo dopravy, pôšt a telekomunikácií SR - identifikovalo záväzky organizácii v jeho pôsobnosti voči ST a.s., ktoré boli k 30.6.2000  vyčíslené za Železnice SR (ďalej ŽSR) vo výške 50 991 tis. Sk a za     17 štátnych podnikov SAD vo výške 896 tis. Sk. Na podnet ministerstva sa ŽSR a ST a.s.  dňa 20.7.2000 dohodli na splátkovom kalendári úhrad dlžnej čiastky v pravidelných mesačných splátkach. K termínu 10.10.2001 ŽSR vykonali úhrady vo výške 47 315 tis. Sk a zostatok dlžnej sumy 3 676 tis. Sk uhradia       do 31.10.2001. Záväzky voči ST a.s. vzniknuté po 20.7.2000 uhrádzali ŽSR v lehote splatnosti. Záväzky, ktoré vykazovalo 17 š.p. SAD voči ST a.s. vo výške 896 tis. Sk  boli k 30. 6. 2001 vyrovnané. Záväzky ŽSR voči energetickým závodom predstavovali k 30.9.2001 súhrnne 872,3 mil. Sk. V priebehu roka 2001 boli záväzky voči energetickým závodom postupne uhrádzané prostredníctvom finančnej výpomoci zo štátnych aktív. 

Ministerstvo zdravotníctva SR - postup a spôsob riešenia záväzkov organizácii v pôsobnosti MZ SR vrátane záväzkov k podnikom, ktoré sa pripravujú na privatizáciu (SPP š.p. SE a. s., Vak a.s. a Imuna š.p.) ministerstvo zabezpečilo vypracovaním súhrnných materiálov, ktoré v roku 2000 a 2001 prerokovala a vzala na vedomie vláda uzneseniami  č. 485 z 21.6.200 a 502 zo 6.6.2001. V zmysle uvedených uznesení sa zadlženosť organizácii v pôsobnosti rezortu zdravotníctva rieši z mimorozpočtových zdrojov – z prostriedkov z privatizácie bez priameho dopadu na ŠR SR. Počnúc 10.7.2001 podľa úlohy D.8. uznesenia vlády SR č. 502/2001 je uložené ministrovi zdravotníctva predkladať štvrťročne na rokovanie vlády vyhodnotenie plnenia opatrení na zamedzenie nárastu dlhov s termínom do 10 dní po uplynutí kalendárneho štvrťroka. Uvedená úloha v prvom stanovenom termíne nebola zabezpečená, pretože minister zdravotníctva požiadal listom č. M/3081/2001 z 11.7.2001 predsedu vlády o zmenu termínu plnenie úlohy do 45 dní po uplynutí kalendárneho štvrťroka, z dôvodu časovej náročnosti vypracovania údajov. V súlade s vyššie cit. uznesením vlády, ministerstvo predložilo dňa 24.9.2001 na rokovanie vlády „Správu o ekonomickej situácii v zdravotníctve za obdobie január až júl 2001“, ktorá nebola do termínu ukončenia kontroly na rokovanie vlády  zaradená. 
Dlhy zdravotníckych zariadení, ktoré ministerstvo identifikovalo k 31.8.2001 predstavujú celkovú výšku 12 859 mil. Sk. Zadĺženosť voči organizáciám, ktoré sa pripravovali, resp. pripravujú  na privatizáciu bola vyčíslená v čiastke 2 075,8 mil. Sk, z toho voči SPP a.s. vo výške 862 mil. Sk,  VaK a.s. vo výške 475,2 mil. Sk a SE a.s. vo výške 738,6 mil. Sk. Záväzky zdravotníckych zariadení voči Imune š.p. Šarišské Michaľany predstavujú k 30.9.2001 čiastku 51,8 mil. Sk. 

Ministerstvo školstva SR -  identifikovalo na podnet kontrolného orgánu k 30.6.2001 záväzky za vysoké školy a priamo riadené rozpočtové a príspevkové organizácie voči SE a.s., SPP a.s. a ďalším dodávateľom  za teplo a vodu  v celkovej výške 13 866 tis. Sk,  z toho voči SE a.s. vo výške 6 244 tis. Sk,  SPP a.s. vo výške 947 tis. Sk. V porovnaní s výškou záväzkov k 30.6.2000 bolo dosiahnuté zníženie týchto záväzkov o 18 240 tis. Sk, z toho voči SE a.s. vo výške  10 435 tis. Sk, SPP a.s. vo výške 3 817 tis. Sk         a voči ST a.s. boli záväzky vyrovnané vo výške 3 988 tis. Sk. Oddĺženie škôl a školských zariadení bolo v roku 2001 vykonané uvoľnením  finančných prostriedkov z kapitoly VPS do kapitol krajských úradov v zmysle uznesení vlády SR č. 951 z 3.10.2001 a č. 1023 z 24.10.2001 prijatých k „Analýze vývoja zadĺženosti krajských úradov v roku 2001 a návrh na riešenie“ v schválenom objeme 678,5 mil. Sk.

Úloha C.28.

v podnikoch, za ktoré štát realizoval záruku, resp. ktoré neplnia záväzky vyplývajúce z návratných finančných výpomoci, realizovať opatrenia vytvárajúce predpoklady na splnenie záväzkov voči ŠR SR (vrátane predaja majetku, ktorý bezprostredne nesúvisí s ich základnou činnosťou).
Termín: do 30.6.2000 a ďalej priebežne v roku 2001

Ministerstvo hospodárstva SR -  evidovalo v priebehu I. polroka 2001 celkom deväť organizácií, ktorým bol poskytnutý úver so štátnou zárukou: Slovenské elektrárne a.s. Bratislava, SPP a.s. Bratislava, Paroplynový cyklus a.s. Bratislava, DMD FIN a.s. Trenčín, ZŤS Dubnica nad Váhom plus a.s. Dubnica, POZAGAS a.s. Malacky, Slovenské lodenice Komárno a.s. Bratislava, Nový Calex a.s. Zlaté Moravce       a Solivary a.s. Prešov. Z uvedených organizácií v zmysle bodu B.2 uznesenia vlády SR  č. 134/2001,     MH SR vyhodnotilo realizáciu opatrení prijatých v konsolidačných programoch za SE a.s. a Solivary a.s., ktoré si nesplnili v predchádzajúcom období záväzky z úverových zmlúv a informáciu predložilo v septembri 2001 MF SR. Z očakávaného ekonomického prínosu sa predpokladá vyrovnať so ŠR SR dlh SE a.s. v II. polroku 2001 v celej výške 421,5 mil. Sk.  Za Solivary a.s. bol dňa 20.4.2001 splatený celý zostatok úveru so štátnou zárukou v objeme 1 062 mil. Sk z prostriedkov získaných z privatizácie časti majetkovej účasti štátu a majetkovej účasti FNM SR v zmysle uznesenia vlády SR   č. 144 zo 14.2.2001.
Organizácie SPP a.s. a POZAGAS a.s. štátom garantované úvery uhrádzajú v zmysle dohodnutých splátkových kalendárov. Slovenské lodenice a.s. a Paroplynový cyklus a.s. majú úhradu prvých splátok určenú v ďalšom období. Organizácie DND FIN a.s. a ZŤS a.s. nie sú  z dôvodu utajenia zmlúv hodnotené. Na majetok Nový Calex a.s. bol zo strany jedného z veriteľov podaný návrh na vyhlásenie konkurzu a Krajský súd v Bratislave v tejto veci uznesením č. k. 3K69/01 zo dňa 29.6.2001  rozhodol         o ustanovení predbežného správcu.

Ministerstvo dopravy pôšt a telekomunikácií SR  - evidovalo v I. polroku 2001  štyri organizácie, ktorým bol poskytnutý úver zo štátnou zárukou: Železnice SR, Štátny fond cestného hospodárstva, Slovenské telekomunikácie a.s. a Letové prevádzkové služby. Slovenské telekomunikácie,  Štátny fond cestného hospodárstva a Letové prevádzkové služby, ktorým boli poskytnuté úvery zo štátnou zárukou, úhrady úverov vrátane úrokov k 30.6.2001 vykonali v súlade so splátkovým kalendárom. V období od poskytnutia úverov do 30.6.2001, neboli za uvedené organizácie vykonané úhrady dlžných súm zo ŠR SR. 
K 30.9.2001 MDPT SR vypracovalo a predložilo MF SR „Vyhodnotenie plnenia uznesenia vlády SR       č. 134/2001 bod B.2. k 30.6.2001“, ktorého obsahom je odpočet plnenia úloh prijatých uznesením vlády SR č. 544 z 30.9.1999 k ekonomickej stabilizácii Železníc SR a vyhodnotenie ekonomických                        a organizačných opatrení Scenára č. 6, ktoré boli doplnené a aktualizované uznesením vlády SR č. 830     z 18.10.2000. Realizáciou prijatých opatrení sa zastavil nepriaznivý vývoj Železníc SR, keď v I. polroku bol dosiahnutý zisk v čiastke 1019,3 mil. Sk. Na uvedený vývoj vplývali najmä vyššie tržby z prepravy (+587,5 mil. Sk), vyššia úhrada za výkony osobnej dopravy zo ŠR SR (+193 mil. Sk a rozpustenie rezerv, vytvorených k zostatkom úverov poskytnutých v cudzej mene, vzhľadom na pokles kurzu koruny v cudzích menách  (1 900 mil. Sk). 

Ministerstvo zdravotníctva SR- na základe uznesenia vlády SR č. 468/1998 bol súkromnou bankou poskytnutý Imune š.p. Šarišské Michaľany úver so štátnou zárukou vo výške 44 mil. DEM                         na rekonštrukciu výrobných divízií a útvaru riadenia akosti. Pretože Imuna š.p. nemá prostriedky           na splácanie svojich záväzkov v roku 2001, MF SR v zmysle záručnej listiny uhradilo k 30.9.2001 celkom  60,9 mil. Sk. V zmysle §§ 8 a 9 nariadenia vlády SR č. 91/1996 Z.z. o štátnych zárukách, MF SR uzatvorilo v období od roku 1999 do 30.9.2001 päť zmlúv o návratnej finančnej  výpomoci v sume        29,7 mil. Sk, s termínom splácania prvej zmluvy do 31.1.2003 a poslednej piatej do 31.12.2005. Imuna š.p. je navrhnutá na privatizáciu formou odpredaja strategickému investorovi v zmysle uznesení vlády SR č. 439/2000 a č. 65/2001. Dňa 30.6.2000 MZ SR odovzdalo privatizačný projekt na MSPNM SR, čím prešla zriaďovateľská funkcia na uvedený rezort.

Ministerstvo školstva SR – úlohu nevyhodnotilo z dôvodu, že rezortu neboli poskytnuté žiadne úvery       so štátnou zárukou.

B.2. 	Uznesením vlády SR č. 805/2000 z 9.10.2000 „ k Návrhu štátneho rozpočtu na rok 2001

	Úlohou C.11. vláda uložila ministrovi školstva v spolupráci so správcami rozpočtových kapitol 

prehodnotiť obsah a rozsah vstupných a výstupných formulárov a ukazovateľov pre vedenie Registra úloh rozvoja vedy a techniky v súvislosti s pripravovanou funkčnou klasifikáciou príjmov a výdavkov štátneho rozpočtu za účelom zjednodušenia rozpočtového procesu v oblasti výdavkov na vedu a techniku
Termín: 10.7.2001

Ministerstvo školstva SR – zaslalo dňa 20.6.2001 jednotlivým správcom rozpočtových kapitol „Metodiku a časový harmonogram postupu a koordinácie ústredných orgánov štátnej správy a SAV“ k príprave     ŠR SR na rok 2002 za oblasť vedy a techniky, ktorá bola zosúladená s metodickými pokynmi MF SR. Z uvedeného materiálu vyplynulo, že príslušné kompetencie MŠ SR vo vzťahu k jednotlivým správcom rozpočtových kapitol a vo vzťahu k MF SR tvoria súčasť pripravovaného zákona o vede a technike SR, ktorý má vniesť systém do smerovania vedy a techniky v SR. Súčasťou tohto procesu je tiež presnejšie definovať v návrhu ŠR SR ciele, ktoré sa majú riešením týchto úloh dosiahnuť. Ministerstvo v spolupráci s Infostatom pripravilo v zmysle usmernenia MF SR nové programové vybavenie a technické zabezpečenie celoštátneho informačného systému výskumného a vývojového potenciálu SR                      na spracovanie vstupných a výstupných dát úloh výskumu a vývoja financovaných so ŠR SR. V tomto informačnom systéme je použitá nová rozpočtová klasifikácia výdavkov počnúc rokom 2002, ktorá zjednodušuje rozpočtový proces výdavkov na vedu a techniku. Časový harmonogram prípravy ŠR SR je v oblasti výskumu a vývoja zameraný na aktualizáciu už rozpracovaných úloh, prípravu nových štátnych programov, štátnych objednávok, interných projektov, úloh v rámci programov medzinárodnej vedecko-technickej spolupráce a prípravu  návrhu programu Agentúry na podporu vedy a techniky.

Úlohou C.12. vláda uložila ministrovi školstva v spolupráci s prednostami krajských úradov

vykonať 1,5% racionalizáciu početných stavov pedagogických zamestnancov s cieľom vykrytia časti valorizácie tarifných platov pedagogických zamestnancov    o 7%.
Termín: do 1.9.2001

Ministerstvo školstva SR – v súčinnosti s racionalizačnými komisiami krajských úradov zabezpečilo      do 30.6.2001 zníženie počtu pedagogických zamestnancov  úhrnne o 2 157 osôb. V rozpočtových organizáciách sa počty zamestnancov znížili o 2 212 osôb a v príspevkových organizáciách došlo k nárastu počtov o 55 osôb. Zníženie sa dosiahlo vyradením škôl a školských zariadení, u ktorých nie je predpoklad ich efektívneho využívania v priebehu nasledujúcich rokov. Rovnako sa pristúpilo aj k racionalizácii malotriednych škôl, ktoré z dôvodu zníženia počtu žiakov nespĺňajú normatívny počet predpísaných žiakov na triedu. Úspora na vykrytie časti valorizácie tarifných platov pri vykázanom znížení 2,14% predstavuje objem 282,8 mil. Sk. Druhá časť prostriedkov na valorizáciu bola zabezpečená z kapitoly VPS MF SR v objeme 300 mil. Sk.
 
Úlohou C.41.  vláda uložila ministrovi zdravotníctva a ministrovi školstva

predkladať na rokovanie vlády materiály s návrhmi na použitie prostriedkov      ŠR SR získaných v súlade so zákonom SNR č. 194/1990 Zb. o lotériách a iných podobných hrách v znení neskorších predpisov rozpočtovaných v kapitole VPS. 
Termín: do 31.1.2001 a do 30.6.2001

Ministerstvo zdravotníctva SR – predložilo dňa 30.1.2001 na rokovanie vlády návrh na použitie prostriedkov ŠR SR získaných v súlade s cit. zákonom pre 13 organizácií v jeho pôsobnosti, ktoré nemali v roku 2001 zabezpečené dostatočné zdroje na svoju činnosť. Ministerstvo si týmto jedným návrhom uplatnilo uvoľnenie prostriedkov, ktoré malo v kapitole VPS rozpočtované na rok 2001 v objeme        128,7 mil. Sk. Vláda SR návrh schválila uznesením     č. 113 zo 7.2.2001 a následne uznesením č. 626       z 3.7.2001 súhlasila so zmenou rozpočtovania Národného programu podpory zdravia a s presunom kapitálových výdavkov do bežných výdavkov v sume 1 mil. Sk. K 30.9.2001 MF SR rozpočtovými opatreniami uvoľnilo z výnosov lotérií a iných podobných hier pre MZ SR finančné prostriedky v objeme 92,1 mil. Sk. 

Ministerstvo školstva SR – predložilo dňa 31.1.2001 a dňa 26.6.2001 na rokovanie vlády návrhy na použitie prostriedkov ŠR SR v súlade s cit. zákonom, ktoré vláda schválila uzneseniami č. 115 zo 7.2.2001 v objeme 280 mil. Sk a č. 653 z 11.7.2001 v objeme 263 mil. Sk. Prostriedky boli určené na podporu školstva a mládeže v objeme 8 mil. Sk, na zavádzanie informačných technológií v základných a stredných školách v objeme 10 mil. Sk a na podporu telovýchovy, športu a športovej reprezentácie SR v objeme    522 mil. Sk. 

	Úlohou C.48. vláda uložila ministrovi hospodárstva, ministrovi dopravy, pôšt           a telekomunikácií, ministrovi zdravotníctva a ministrovi školstva (okrem iných subjektov)

nezačínať bez predchádzajúceho súhlasu MF SR z kapitálových výdavkov ŠR SR, obstarávanie stavieb a zmien dokončených stavieb s obstarávacím nákladom      nad 5 mil. Sk. (okrem povolených výnimiek MF SR) a tiež obstarávanie stavieb      a zmien dokončených stavieb financovaných z vlastných alebo mimorozpočtových zdrojov štátnych RO a PO s obstarávacím nákladom do 5 . mil. Sk.
Termín: priebežne v roku 2001

Ministerstvo hospodárstva SR – malo v oblasti kapitálových výdavkov pre rok 2001 rozpísaný záväzný ukazovateľ MF SR vo výške 351 mil. Sk podľa jednotlivých investičných programov a stavieb, ktorý           k termínu 24.7.2001 MF SR upravilo rozpočtovými opatreniami na 399,1 mil. Sk. Rozpočtovým opatrením z 20.9.2001 MF SR znížilo viazaním výšku kapitálových výdavkov v kapitole MH SR o 190,3 mil. Sk, z dôvodu prechodu zriaďovateľskej funkcie stredných odborných učilíšť a stredísk praktického vyučovania na krajské úrady v zmysle zákona NR SR č. 216/2001 Z.z.. Rozpočet bol po prechode zriaďovateľskej funkcie upravený na 208,8 mil. Sk. Na začatie stavieb s obstarávacími nákladmi              do 5 a nad 5 mil. Sk má ministerstvo na rok 2001 schválený limit 100,5 mil. Sk. Kontrolou náhodným výberom sa zistilo, že v rezorte hospodárstva neboli k 30.9.2001 začaté nové stavby bez súhlasu MF SR. 

Ministerstvo dopravy pôšt a telekomunikácií SR – malo na rok 2001 v oblasti kapitálových výdavkov rozpísaný záväzný ukazovateľ v objeme 572 mil. Sk, ktorý bol k termínu 8.10.2001 upravený rozpočtovými opatreniami MF SR na 782,1 mil. Sk. Stavby s obstarávacími nákladmi nad 100 mil. Sk boli schválené v objeme 541,8 mil. Sk, nad 5 mil. Sk vo výške 151,7 mil. Sk a do 5 mil. Sk v objeme 88,6 mil. Sk.  Kontrolou vykonanou výberovým spôsobom  sa nezistilo, že v pôsobnosti rezortu sa v roku 2001 začali stavby bez súhlasu MF SR. 

Ministerstvo zdravotníctva SR – malo v oblasti kapitálových výdavkov rozpočtovými opatreniami MF SR vykonanými k 30.9.2001 odsúhlasený objem 524,3 mil. Sk na začatie realizácie projektovo pripravených stavieb a projektovej prípravy a súčasne aj realizáciu stavieb s nákladmi nad 5 mil. Sk. Stavby s rozpočtovými nákladmi do 5 mil. Sk povolilo MF SR realizovať v kompetencii rezortu v objeme          53,9 mil. Sk. Kontrolou náhodným výberom sa nezistilo, že v pôsobnosti rezortu sa v roku 2001 začali stavby bez súhlasu MF SR.

Ministerstvo školstva SR – malo na financovanie investičných programov určené MF SR kapitálové výdavky na rok 2001 v objeme 794,8 mil. Sk. Na programy 20010 – obstarávanie a technické zhodnotenie investičného majetku v správe vysokých škôl 549,1 mil. Sk a 20999 – výdavky na novozačínané                  a havarijné stavby v roku 2001 v sume 130,2  mil. Sk. V zmysle uznesenia vlády SR č. 163/2001 MF SR vykonalo rozpočtovým opatrením č.8 viazanie kapitalových výdavkov (20999 – výdavky na novozačínané a havarijné stavby) vo výške 14,1 mil. Sk. Ďalším opatrením z 18.7.2001 súhlasilo so zmenou záväzných ukazovateľov, znížením programu č. 20999 o 42,1 mil. Sk a s ich presunutím do programu 20010            za účelom zintenzívnenia rozvoja informačných technológií vysokých škôl. Rozpočtovým opatrením               z 27.3.2001 dalo tiež súhlas so začatím stavby – rekonštrukcia a nadstavba budovy Univerzity Konštantína Filozofa v Nitre – z mimorozpočtových prostriedkov univerzity v objeme 22 mil. Sk. Kontrolou výberovým spôsobom sa nezistilo začatie stavieb v roku 2001 bez súhlasu MF SR.

Úlohou C.49. vláda uložila ministrovi hospodárstva, ministrovi dopravy, pôšt          a telekomunikácií, ministrovi zdravotníctva a ministrovi školstva (okrem iných subjektov)

aktualizovať k 31.3., 30.6., 30.9. a 31.12.2001 údaje Registra investícií MF SR v súlade so zmenami odsúhlasenými MF SR a rozpočtovými opatreniami ukazovateľov kapitálových výdavkov ŠR SR, všetkými zmenami, ktoré boli vykonané v právomoci správcu rozpočtovej kapitoly a v súlade s Pravidlami cenovej regulácie určenými cenovým výmerom MF SR; v rámci aktualizácie doplniť všetky základné informácie o investičných akciách v rozsahu príslušných formulárov Registra investícií.
Termín: do 30 dní po ukončení príslušného štvrťroka v roku 2001
	
Ministerstvo hospodárstva SR – splnilo opatrenia prijaté k výsledkom kontroly vykonanej ÚV SR v júli 2001 a od 1.9.2001 vedie centrálny register investícií na ekonomickom odbore pozostávajúci zo siedmich investičných programov spracovávaných jednotlivými správcami. Do Registra investícií MF SR, ktorý ministerstvo aktualizovalo k 30.9.2001, boli zaradené tri stavby s rozpočtovým nákladom do 5 mil. Sk, ktoré sa začali v roku 2001 s rozpočtovým nákladom 1,7 mil. Sk a sedem stavieb nad 5 mil. Sk s rozpočtovým nákladom 98,8 mil. Sk. V rámci aktualizácie boli do registra doplnené zmeny z ôsmich rozpočtových opatrení, ktoré v priebehu roka 2001 vykonalo MF SR v kapitole MH SR. Kontrolou náhodným výberom bolo zistené, že všetky základné informácie o investičných akciách boli do formulárov Registra investícií MF SR zapracované.
 
Ministerstvo dopravy pôšt a telekomunikácií SR – aktualizovalo údaje registra investícií v súlade           so zmenami, ktoré MF SR vykonalo k 30.9.2001 jednotlivými rozpočtovými opatreniami. Podľa formuláru registra investícií (registrované a dokončené stavby) sa aktualizácia dotýkala siedmich individuálnych stavieb (RN nad 100 mil. Sk) v objeme 541,8 mil. Sk, 18-tich systémových stavieb (RN nad 5 mil. Sk) v objeme 151,7 mil. Sk a 66 stavieb z rozpočtových nákladov do 5 mil. v objeme 88,6 mil. Sk. Kontrolou náhodným výberom bolo zistené, že schválené investičné akcie boli do príslušných formulárov Registra investícií MF SR zapracované. 

Ministerstvo zdravotníctva SR – splnilo opatrenie prijaté k výsledkom kontroly vykonanej ÚV SR v júli 2001 tým, že opravilo databázu aktualizovaného Registra investícií MF SR k 30.6.2001 a túto zaslalo dňa 31.7.2001 MF SR. Dňa 3.8.2001 MF SR zmeny v databáze registra investícií upravilo. Rozpočtovým opatrením č. 17 MF SR súhlasilo v III. štvrťroku so začatím deviatich stavieb s rozpočtovým nákladom nad 5 mil. Sk spolu vo výške 216,2 mil. Sk, z toho pre rok 2001 v objeme 27,5 mil. Sk. Na stavby s rozpočtovým nákladom do 5 mil. Sk dalo MF SR písomný súhlas dňa 21.9.2001, so začatím piatich stavieb v roku 2001 v objeme 6,4 mil. Sk, z toho v roku 2001 v objeme 4,9 mil. Sk. Kontrolou vykonanou náhodným výberom neboli v Registri investícií MF SR zistené nedostatky.

Ministerstvo školstva SR -  kontrolou Registra investícií MF SR aktualizovaného k 30.6.2001 bolo výberovým spôsobom zistené, že ministerstvo dňa 21.5.2001 a 10.7.2001 požiadalo MF SR o zmenu záväzných ukazovateľov ŠR SR na rok 2001 a o súhlas na začatie stavieb v roku 2001. V žiadosti okrem iného MŠ SR žiadalo súhlas na rekonštrukciu objektu Vysokoškolská 4, Košice s rozpočtovým nákladom 40 440 tis., ktorý MF SR rozpočtovým opatrením z 18.7.2001 upravilo na objem 39 400 tis. Sk a súčasne upravilo aj  požadovaný objem prostriedkov pre rok 2001 z 2 444 tis. Sk na 2 240 tis. Sk. Zistilo sa, že uvedená zmena nebola v aktualizovanom Registri investícií MF SR k 30.6.2001 a následne aj k 30.9.2001 vykonaná. Kontrolovanému subjektu bolo uložené prijať opatrenia na odstránenie zisteného nedostatku    a upravený aktualizovaný Register investícií predložiť MF SR.

Úlohou C.51. vláda uložila ministrovi hospodárstva, ministrovi dopravy, pôšt telekomunikácií, ministrovi zdravotníctva a ministrovi školstva (okrem iných subjektov)

nepredkladať v roku 2001 návrhy legislatívnych predpisov a iných materiálov, ktoré zakladajú finančné nároky na zvýšenie počtu zamestnancov a zvýšenie výdavkov, alebo úbytok príjmov schválených v ŠR SR na rok 2001 s rozpočtovými dôsledkami na ŠR SR alebo na iné rozpočty tvoriace verejný rozpočet.
Termín: do konca roka 2001	

Ministerstvo hospodárstva SR - okrem troch návrhov so súhrnným kvantifikovaným objemom               710 mil. Sk, ktoré predložilo v I. polroku 2001 na rokovanie vlády, ďalšie návrhy legislatívnych predpisov s dopadom na schválený ŠR SR na rok 2001 v III. štvrťroku nepredložilo.

Ministerstvo dopravy pôšt a telekomunikácií SR - nepredložilo k 30.9.2001 na rokovanie vlády žiadne návrhy legislatívnych predpisov, ktoré by zakladali finančné nároky na zvýšenie počtu zamestnancov       a zvýšenie výdavkov schválených  pre rezort v ŠR SR na rok 2001. 

Ministerstvo zdravotníctva SR - k 30.9.2001 nepredkladalo návrhy predpisov a iných materiálov, ktoré zakladajú nároky na zvýšenie výdavkov, resp. úbytok príjmov v schválenom ŠR SR na rok 2001. V prípade schváleného návrhu novely zákona č.140/1994 Z.z. o liekoch a zdravotníckych pomôckach, ktorý nadobudne účinnosť 1.12.2001, ministerstvo predpokladá zvýšenie výdavkov v objeme 5,7 mil. Sk od roku 2002 na riešenie príplatkov za nepodnikanie pre pracovníkov Štátneho ústavu pre kontrolu liečiv.

Ministerstvo školstva SR -  úlohu k 30.9.2001 nevyhodnotilo a neodôvodnene ju vyradilo z evidencie sledovania i napriek tomu, že je aktuálna až do 31.12.2001. Nedodržanie úlohy sa zistilo v súvislosti s prípravou a predkladaním návrhu zákona o Agentúre na podporu vedy a techniky. Ministerstvo si dňa 14.7.2000 uplatnilo v rámci prípravy návrhu činnosti Agentúry prostredníctvom kapitoly MŠ SR na rok 2001 čiastku 207 500 tis. Sk. Nadväzne na „Návrh zákona pre podporu vedy a techniky SR“, ktorý vláda schválila uznesením č. 1062 z 20.12.2000, boli predpokladané výdavky Agentúry v roku 2001 upravené na 141 190 tis. Sk. Po schválení predmetného zákona v NR SR bola k 1.7.2001 zriadená Agentúra na podporu vedy a techniky. 
V zmysle úlohy č. 46 uznesenia vlády SR č. 805/2000, bolo MŠ SR povinné predložiť MF SR do 28.2.2001 podrobný rozpis rozpočtových prostriedkov kapitoly, podľa odvetvového a ekonomického členenia rozpočtovej klasifikácie platnej pre rok 2001. Zistilo sa, že v tomto rozpise nie sú výdavky spojené s činnosťou Agentúry zahrnuté. Ministerstvo dňa 29.6.2001, t.j. jeden deň pred účinnosťou zákona NR SR č.203/2001 Z.z. požiadalo - v zmysle § 23 ods. 1 zákona o rozpočtových pravidlách  - ministerku financií     o súhlas k zriadeniu agentúry k 1.7.2001. (Podľa uvedeného ustanovenia je možné rozpočtové organizácie zriadiť od prvého dňa nasledujúceho rozpočtového roka, v odôvodnených prípadoch môže ministerka financií povoliť iný termín.) Ministerka financií dňa 27.7.2001 požiadala doplniť zriadenie Agentúry - v závislosti od zvolenej alternatívy zabezpečenia jej činnosti - ďalšími dokladmi s upozornením, že ministerstvo nemá v zákone o ŠR SR na rok 2001 schválené zvýšenie počtu zamestnancov, ani zvýšenie mzdových nákladov na činnosť Agentúry. Z uvedených príčin MF SR               k 30.9.2001 neuvoľnilo z kapitoly VPS na financovanie konkrétnych úloh rozvoja vedy a techniky ani rozpočtovanú sumu 59,2 mil. Sk  čo znamená, že z hľadiska procesného uvedené finančné prostriedky nebude možné v tomto rozpočtovom roku poskytnúť. Kontrolnému orgánu MŠ SR nepreukázalo, že svoju  žiadosť v zmysle požiadavky MF SR doplnilo a tiež nepreukázalo, že zriadenie Agentúry k 1.7.2001 bolo povolené. Ministerstvo i napriek uvedenému Agentúru k uvedenému termínu zriadilo, pričom k 30.9.2001 na jej činnosť vynaložilo 1 084 tis. Sk z nerozpísaného objemu výdavkov kapitoly MŠ SR. Agentúra nemala k 31.10.2001 vládou schválený „Štatút“ pre svoju činnosť, ktorý bol v štádiu medzirezortného pripomienkovania. Z predloženej dokumentácie nevyplýva, že by Agentúra k vyššie uvedenému termínu plnila zákonné úlohy a preukázala tak svoju funkčnosť. Finančné  prostriedky v objeme 1 084 tis. Sk, boli v zmysle § 10 ods. 7 zákona NR SR č.303/1995 Z.z. o rozpočtových pravidlách v znení neskorších predpisov, vynaložené nehospodárne  a neefektívne.

Úlohou C.53. vláda uložila ministrovi dopravy, pôšt a telekomunikácií a ministrovi hospodárstva

podmieniť uvoľňovanie prostriedkov pre Železnice SR a Slovenské elektrárne  a.s. Bratislava na reformy a poskytovanie štátnych záruk za bankové úvery dodržiavaním harmonogramu reformy a transformačných programov.
Termín: priebežne v roku 2001

Ministerstvo dopravy, pôšt a telekomunikácií SR – predložilo v I. polroku  2001 na rokovanie vlády žiadosť o poskytnutie úveru so štátnou zárukou pre ŽSR, ktorú vláda SR uznesením č. 468 z 23.5.2001 schválila v objeme 10 500 mil. SK. Pri odôvodnení žiadostí ministerstvo vychádzalo z odpočtu plnenia úloh prijatých uzneseniami vlády SR č. 544/1999 k ekonomickej stabilizácii ŽSR a č. 830/2000 k projektu transformácie ŽSR. Vyhodnotenie úloh bolo vykonané dňa 19.2.2001 na úrovni transformačnej komisie zriadenej na MDPT SR a tiež vo vedení ministerstva. Zo schváleného úveru, bola väčšia časť prostriedkov použitá v objeme  6 000 mil. Sk na reštrukturalizáciu úverového podfólia a 3 800 mil. Sk bolo použitých na investičný rozvoj. Zostávajúce prostriedky boli použité na podporu programu ISPA v objeme           532 mil. Sk a 150 mil. Sk bolo použitých na realizáciu 31 pilotných programov v zmysle úlohy C.5. uznesenia vlády SR č. 830/2000. Výberovým spôsobom sa kontrolou nepreukázalo nesplnenie úloh vyplývajúcich z prijatého harmonogramu reformy a transformačných programov, nadväzujúcich na uvedené uznesenia vlády. 

Ministerstvo hospodárstva SR –  predložilo v I. polroku 2001 na rokovanie vlády žiadosť o poskytnutie úveru so štátnou zárukou pre SE a.s., ktorú vláda SR uznesením č. 300 zo 4.4.2001 schválila v objeme      3 000 mil. Sk. Ministerstvo v odôvodnení žiadosti poukázalo na nenaplnenie záverov vyplývajúcich z uznesenia vlády SR č. 366/1996 o programe postupného zvyšovania cien elektrickej energie, čo sa následne prejavilo v roku 1999 neschopnosťou SE a.s.  splácať úvery so štátnou zárukou. Z tohoto dôvodu ministerstvo v súčinnosti s SE a.s. vypracovalo Koncepciu finančnej konsolidácie SE a.s., ktorú vláda SR prijala uznesením č. 370/1999. V bode C.2. cit. uznesenia ďalej uložila pripraviť model transformácie elektroenergetiky s možnosťou následného vytvorenia samostatných právnych subjektov s perspektívou ich privatizácie. Vláda návrh modelu prerokovala dňa 27.9.2000 a úlohou C.5. uznesenia vlády SR č. 758 uložila ministrovi hospodárstva vypracovať „Návrh reštrukturalizácie a privatizácie     SE a.s. po oddelení teplární a prenosovej sústavy“, ktorý ministerstvo predložilo na ÚV SR dňa 30.6.2001. Ku dňu ukončenia kontroly nebol materiál zaradený na rokovanie vlády. Výberovým spôsobom sa nepreukázalo nesplnenie úloh prijatých v konsolidačných programoch  v zmysle uznesenia vlády SR        č. 370/1999.

B.3. Uznesením vlády SR č. 274  z 28.3.2001 k „Návrhu kontrolných opatrení       na neprekračovanie výdavkov ŠR SR v rozpočtových kapitolách“ vláda uložila ministrovi hospodárstva, ministrovi dopravy, pôšt telekomunikácií, ministrovi zdravotníctva a ministrovi školstva (okrem iných subjektov)

Úloha B.6.

predkladať na rokovanie vlády SR  návrhy na zrušenie tých úloh z uznesení vlády, ktoré ministerstvá nebudú môcť vzhľadom na schválené rozpočtové limity výdavkov v roku 2001 realizovať.
Termín: do 30.4.2001 a ďalej priebežne do konca roka

Kontrolované ministerstvá v III. štvrťroku 2001 nepredložili na rokovanie vlády žiadne návrhy na zrušenie úloh v zmysle cit. úlohy B.6. uznesenia vlády SR                   č. 274/2001.

Úloha B.7.

realizovať opatrenia na dodržiavanie stanoveného limitu výdavkov kapitoly          do 31.12.2001.
Ministerstvo hospodárstva  SR – neprekročilo záväzné limity výdavkov stanovené MF SR. Podľa výkazu o plnení príjmov a výdavkov za kapitolu MH SR do 30.9.2001, bol ministerstvu na rok 2001 upravený rozpočet výdavkov vo výške 1 741 265 tis. Sk, z toho bežné výdavky 1 532 430 tis. Sk a kapitálové výdavky 208 835 tis. Sk. Povolené čerpanie výdavkov k 30.9.2001 bolo 68% z ročného limitu. Výdavky celkom boli čerpané vo výške 1 034 426 tis. Sk, čo predstavuje 59,4% celoročného limitu; z toho bežné výdavky        vo výške 949 554 tis. Sk (62,0%) a kapitálové 84 872 tis. Sk (40,6%). Rezort dodržal reguláciu čerpania výdavkov určenú MF SR. Taktiež stanovenú výšku príjmov za rok 2001 v sume 23 843 tis. Sk splnil         pri dosiahnutom objeme 102 280 tis. Sk. Kontrolou nebolo zistené neplnenie opatrení, ktoré ministerstvo prijalo na dodržanie stanoveného limitu výdavkov ŠR SR chválených na rok 2001.

Ministerstvo dopravy, pôšt a telekomunikácií SR – malo povolené čerpanie výdavkov k 30.9.2001               vo výške 81,45%  z celoročného upraveného limitu. Upravený rozpočet výdavkov kapitoly MDPT SR       na rok 2001 vo výške 15 543 800 tis. Sk, bol k 30.9.2001 čerpaný vo výške 12 661 104 tis. Sk,                   čo predstavuje 81,9%. Prekročenie o 0,45%  súvisí s čerpaním mzdových nákladov v ŽSR, ktoré boli vyňaté z regulácie. Kontrolou nebolo zistené neplnenie opatrení, ktoré ministerstvo prijalo na dodržanie stanoveného limitu výdavkov ŠR SR chválených na rok 2001.

Ministerstvo   zdravotníctva  SR – malo povolené čerpanie výdavkov k 30.9.2001 do výšky 71% ročného upraveného limitu. Upravený rozpočet výdavkov kapitoly MZ SR na rok 2001 vo výške 17 318 566 tis. Sk bol k 30.9.2001 čerpaný vo výške 12 384 351 tis. Sk, čo predstavuje 71,5%. Prekročenie o 0,5% súvisí s čerpaním prostriedkov, ktoré nepodliehajú regulácii (štátom platené poistné, výnosy z lotérií pod.). Kontrolou nebolo zistené neplnenie opatrení, ktoré ministerstvo prijalo na dodržanie stanoveného limitu výdavkov ŠR SR chválených na rok 2001.

Ministerstvo školstva  SR – malo upravený rozpočet na rok 2001 v objeme 8 349 143 tis. Sk. Bez mimorozpočtových prostriedkov bolo čerpanie k 30.9.2001 vykázané vo výške 5 577 850 tis. Sk, čo je 66,8% z upraveného rozpočtu. Reguláciou stanovené čerpanie do výšky 68,4% bolo za kapitolu MŠ SR dodržané. Vysoké školy mali reguláciou povolené čerpanie do výšky 75% z upraveného rozpočtu, ktoré bez mimorozpočtových prostriedkov čerpali vo výške 68%. Nižšie čerpanie z pohľadu stanovenej regulácie bolo spôsobené časovým posunom medzi účtovným a skutočným čerpaním mzdových prostriedkov, ako aj odvodmi do poisťovní a Národného úradu práce. Kontrolou nebolo zistené neplnenie opatrení, ktoré ministerstvo prijalo na dodržanie stanoveného limitu výdavkov ŠR SR chválených na rok 2001.

*	*	*

	Cieľom kontroly bolo zistiť vecné a časové plnenie úloh zameraných              na zabezpečenie schváleného ŠR SR na rok 2001, pričom sa sústrediť na ekonomické prínosy úloh z uznesení vlády, ktorých splatnosť bola k 30.9.2001 vrátane plnenia opatrení  vyplývajúcich z predchádzajúcej kontroly. Zo súhrnných výsledkov kontroly vykonaných v štyroch ministerstvách a záväzných informácií, ktoré predložilo Úradu vlády SR 11 ministerstiev vyplynulo:

•	 z deviatich opatrení, ktoré prijali MH SR a MZ SR na odstránenie zistených nedostatkov z kontroly vykonanej v júli 2001, boli splnené v termíne štyri opatrenia, jedno opatrenie má splatnosť k 31.12.2001 a štyri opatrenia sa plnia priebežne,

•	 v piatich uzneseniach vlády určených MF SR na vykonanie kontroly, vláda prijala celkom 142 úloh, ktoré súviseli s prípravou ŠR SR na rok 2001 a s jeho zabezpečovaním k 30.9.2001.  Z nich malo 77 úloh určený termín splatnosti              k 30.9.2001, pričom u 33 úloh bola reálna možnosť ich hodnotenia z hľadiska konkrétneho ekonomického prínosu,

•	 dotknuté ministerstvá v odpočtoch, ktoré predložili ÚV SR ako záväzné informácie vo väčšine prípadov neuviedli, aké konkrétne prínosy dosiahli realizáciou opatrení, ktoré prijali na neprekročenie výdavkov schváleného ŠR SR na rok 2001. Tento zámer splnilo MPSVR SR kvantifikovaním úspory vo výdavkovej časti jeho kapitoly a MZV SR zvýšením príjmovej časti rozpočtu. Taktiež MŠ SR v súčinnosti s krajskými úradmi racionalizáciou škôl a školských zariadení dosiahlo úsporu pre valorizáciu časti tarifných platov pedagogických zamestnancov. Ostatné  ministerstvá hodnotili účinnosť prijatých opatrení z hľadiska stanovených limitov výdavkov, ktoré k termínu 30.9.2001 dodržali a kvantifikované ekonomické prínosy z titulu a realizácie opatrení neuvádzali,

•	kontrolou vybraných úloh z  uznesení vlády, ktorú vykonal ÚV SR v MH SR, MDPT SR, MZ SR a MŠ SR sa zistilo, že účinnosť prijatých opatrení z pohľadu dosiahnutých ekonomických  prínosov sa prejavila v znížení záväzkov organizácií v pôsobnosti dotknutých rezortov voči podnikom, ktoré sa pripravujú na privatizáciu a tiež v dodržaní stanovených limitov výdavkov rozpočtových kapitol príslušných ministerstiev k 30.9.2001. V súvislosti s prípravou zriadenia  a činnosťou Agentúry na podporu vedy a techniky sa zistilo, že z hľadiska procesného nebude možné finančné prostriedky ŠR SR schválené na konkrétne programy rozvoja vedy               a techniky v rozpočtovom roku 2001 poskytnúť MŠ SR, 

•	opatrenia, ktoré ministerstvá priebežne prijímali k organizáciám v ich pôsobnosti       a súviseli s prevzatými úvermi so štátnou zárukou - v zmysle Nariadenia vlády SR    č. 91/1966 o štátnych zárukách a uznesenia vlády SR č. 134/2001 - vyhodnotili          a v stanovenom termíne predložili MF SR. Z odpočtu úloh prijatých v konsolidačných programoch a transformačných projektoch súčasne vyplynulo,           že prijaté opatrenia boli na úrovni ministerstiev a príslušných organizácií splnené,

Výsledky kontroly, z ktorých vychádza informácia, boli prerokované v súlade              so zákonom č. 10/1996 Z.z. o kontrole v štátnej správe s kontrolovanými subjektami a bolo im uložené prijať opatrenia na odstránenie zistených nedostatkov.

Bratislava, november 2001

Nový Calex, a.s.  
vedenie spoločnosti v zmysle čl. 1 bod 5 Zmluvy o podmienkach ručenia zo dňa 07.07.2000 oznámilo MH SR listom dňa 28.06.2001, že 07.06.2001 obdržalo písomnú informáciu o podaní návrhu na vyhlásenie konkurzu na majetok Nový Calex a.s. zo strany jedného z veriteľov. Dňa 29.06.2001 rozhodol KS v Bratislave vo veci dlžníka Nový Calex, a.s. uznesením č.k. 3K69/01, o ustanovení predbežného správcu. Určený správca prezentoval dňa 31.07.2001 na MH SR záujem postupovať pri predaji majetku Nový Calex, a.s. v súčinnosti so správcami Calexu v konkurze tak, aby sa udržala výroba bielej techniky v regióne.

Solivary, a.s. 	
Na základe uznesenia vlády SR č. 144 zo dňa 14.02.2001  „K návrhu na použitie finančných prostriedkov získaných z privatizácie časti majetkovej účasti štátu a majetkovej účasti FNM SR“ MF SR a FNM SR podpísali dohody o pristúpení záväzku, na základe ktorých splatili Solivary, a.s. dňa 20.04.2001 celý zostatok úveru so štátnou zárukou vo výške 522,046 mil. Sk. za ostávajúcu časť úveru v DEM a 539,522 mil. Sk za ostávajúcu časť úveru v USD. Z tohto dôvodu vyhodnotenie finančnej a ekonomickej situácie spoločnosti MH SR nevypracovalo a MH SR nepredložilo.